
[bookmark: TextBodyBegin]Europski parlament,
–	uzimajući u obzir zahtjev za ukidanje imuniteta Alviseu Pérezu (Luisu Pérezu Fernandezu), koji je pismom od 31. listopada 2025. podnio Vrhovni sud Španjolske radi pokretanja kaznenog postupka i koji je objavljen na plenarnoj sjednici 12. studenoga 2025.,
–	uzimajući u obzir činjenicu da se smatra da se Alvise Pérez odrekao prava da bude saslušan u skladu s člankom 9. stavkom 6. Poslovnika,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019.[footnoteRef:1], [1:  	Presuda Suda od 21. listopada 2008., Marra / De Gregorio i Clemente, C‑200/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C-163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 et T-347/11, ECLI:EU:T:2013:23. Presuda Suda od 19. prosinca 2019., Junqueras Vies, C-502/19, ECLI:EU:C:2019:1115.] 

–	uzimajući u obzir članak 71. stavke 1. i 2. španjolskog Ustava,
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0129/2026),
[bookmark: _Hlk222405545]A.	budući da je predsjednik Vrhovnog suda Španjolske pismom od 31. listopada 2025. podnio zahtjev za ukidanje imuniteta Alviseu Pérezu, zastupniku u Europskom parlamentu izabranom u Španjolskoj, u vezi s navodnim kaznenim djelima navodno počinjenima 2024.;
B.	budući da se u zahtjevu navodi da je Alvise Pérez između 7. travnja 2024. i 27. svibnja 2024. navodno održavao veze sa savjetnikom koji djeluje u ime fizičkih i pravnih osoba s ciljem ostvarivanja gospodarskih koristi putem sustava porezne optimizacije, s ciljem stvaranja „portfelja” za prikupljanje sredstava za financiranje izborne kampanje političke stranke koju je osnovao Alvise Pérez pod nazivom „Se Acabó La Fiesta” (Zabava je gotova); budući da je, prema zahtjevu, savjetnik koji je osnovao taj „portfelj” navodno platio predujam od 100 000 EUR Alviseu Pérezu za navedenu političku stranku uoči europskih izbora; budući da navodne činjenice mogu predstavljati kaznena djela nezakonitog financiranja političke stranke u smislu članka 304.a stavka 1. španjolskog Kaznenog zakona i izborno kazneno djelo u skladu s člankom 149. stavkom 1. španjolskog Organskog zakona br. 5/1985 od 19. lipnja 1985. o općem izbornom sustavu; budući da je istražni postupak pokrenut rješenjem od 20. rujna 2024.;
C.	budući da je Alvise Pérez na europskim izborima u lipnju 2024. izabran u Europski parlament i stoga da u vrijeme navodnog počinjenja kaznenog djela nije bio zastupnik u Europskom parlamentu;
D.	budući da navodna kaznena djela i zahtjev za ukidanje imuniteta Alviseu Pérezu koji je uslijedio nisu povezana s izraženim mišljenjem ili glasanjem pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;
E.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije, tijekom zasjedanja Europskog parlamenta, njegovi zastupnici na nacionalnom području svoje države članice uživaju imunitet koji je dodijeljen zastupnicima u parlamentu njihove države članice;
F.	budući da se člankom 71. stavcima 1. i 2. španjolskog Ustava utvrđuje sljedeće:
„1.	Zastupnici i senatori uživaju nepovredivost zbog mišljenja izraženih u obavljanju svojih dužnosti.
2.	Tijekom trajanja njihova mandata zastupnici i senatori također imaju imunitet i mogu biti uhićeni samo u slučaju kaznenog djela in flagranti. Ne može ih se optužiti niti protiv njih može biti pokrenut sudski postupak bez prethodnog odobrenja doma kojem dotične osobe pripadaju.”;
[bookmark: _Hlk222405989]G.	budući da je svrha imuniteta predviđenog Protokolom br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
H.	budući da zastupnički imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika već jamstvo neovisnosti Parlamenta kao cjeline i njegovih zastupnika;
I.	budući da u ovom slučaju Parlament nije našao dokaze o postojanju fumus persecutionis, odnosno čini se da predmetni postupak nije pokrenut s namjerom  nanošenja štete političkom radu Alvisea Péreza kao zastupnika u Europskom parlamentu a time ni neovisnosti Parlamenta;
J.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:2]; [2:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ukinuti imunitet Alviseu Pérezu;
2.	nalaže svojoj predsjednici da ovu odluku i izvješće nadležnog odbora odmah proslijedi nadležnim tijelima Kraljevine Španjolske i Alviseu Pérezu. 

